O‘zbekiston Respublikasi Oliy Majlisi Senatining 2021-yil 31-iyuldagi “Yoshlarga oid davlat siyosatining hududlarda amalga oshirilishi bo‘yicha reyting tizimini joriy etish to‘g‘risida”gi SQ-361-IV-sonli Qarori ijrosi yuzasidan Yoshlar ishlari agentl

O‘zbekiston Respublikasi Oliy Majlisi Senati O‘zbekiston Respublikasi Eshlar ishlari agentligi (keyingi o‘rinlarda — Agentlik) direktorining “Yoshlarga oid davlat siyosatining hududlarda amalga oshirilishi bo‘yicha reyting tizimini joriy etish to‘g‘risida”gi SQ-361-IV-sonli Senat Qarori ijrosi yuzasidan axborotini muhokama qilib, bir qator ishlar amalga oshirilganini qayd etadi:
 Xususan, Senatning Yoshlar, madaniyat va sport masalalari qo‘mitasi bilan hamkorlikda hududlarda mutasaddi vazirlik va idoralar vakillari, xalq deputatlari mahalliy Kengashlarining tegishli doimiy komissiyalari hamda Senat huzuridagi Yoshlar parlamenti a’zolari ishtirokida Yoshlarga oid davlat siyosatining hududlarda amalga oshirilishi bo‘yicha reyting tizimining mazmun-mohiyatini tushuntirishga qaratilgan o‘quv seminarlari tashkil etilgan.
 Reyting baholashga doir ma’lumotlarning markazlashgan elektron tizimini joriy etish bo‘yicha yoshlarportali.uz platformasi joriy qilingan.
 Davlat statistika qo‘mitasi bilan hamkorlikda hududlarni indikatorlar asosida reyting baholash metodikasi ishlab chiqilgan.
 O‘zbekiston Respublikasi Vazirlar Mahkamasi tomonidan reyting baholashda eng yuqori natija ko‘rsatgan uchta hudud rahbari hamda ularning yoshlar masalalariga mas’ul bo‘lgan o‘rinbosarlarini moddiy hamda ma’naviy rag‘batlantirish yuzasidan takliflar ishlab chiqilgan.
 Yoshlar muammolarini mahallabay mexanizmi asosida tizimli bartaraf etish bo‘yicha amalga oshirilayotgan ishlar holatini baholab borish maqsadida “Yoshlar daftari” elektron platformasi ishga tushirilgan va 8,4 milliondan ortiq yoshlar to‘g‘risidagi ma’lumotlar asosida “Yoshlar balansi” shakllantirilgan, mavjud 9 348 ta mahallada yoshlar yetakchilari faoliyati tashkil etilgan.
 Yoshlar yetakchilari faoliyatini qo‘llab-quvvatlash maqsadida eng muhim samaradorlik ko‘rsatkichlari (KPI) bo‘yicha elektron baholash mexanizmi yo‘lga qo‘yilib, amalga oshirilgan ishlar 5 ta bosqichda mahalla — “sektor — tuman (shahar) — viloyat — respublika darajasida tegishli sohalar kesimida reyting baholab borilmoqda.
 Amalga oshirilgan ishlar bilan bir qatorda hal etilishi zarur bo‘lgan ayrim kamchiliklar ham mavjud.
 Xususan, Agentlikning quyi tuzilmalari tomonidan indikatorlar asosidagi reyting baholashga doir ishlar talab darajasida tashkil etilmagan, ushbu masala xalq deputatlari mahalliy Kengashlarida ko‘rib chiqilmagan.
 Yoshlarga oid davlat siyosatiga taalluqli amaldagi uchta reyting baholash tizimi maqsad va vazifalari o‘xshashligi tufayli ularni o‘zaro muvofiqlashtirish hamda yagona onlayn baholash tizimini joriy etish zarurati mavjud.
 Reyting tizimiga mas’ul vazirlik va idoralar hamda mahalliy hokimliklar o‘rtasidagi hamkorlik yetarlicha yo‘lga qo‘yilmagani oqibatida o‘zaro nomutanosib ma’lumotlar shakllanib, yoshlarga oid aniq va to‘g‘ri statistika yuritilishiga salbiy ta’sir ko‘rsatmoqda.
 Hududlarda reyting tizimi asosida tuman va shaharlar orasidan g‘oliblarni aniqlash hamda ularni rag‘batlantirish ishlari yakuniga yetkazilmagan.
 “Yuqorida bayon etilganlarni inobatga olib, “Uzbekiston Respublikasi Oliy Majlisi Senatining Reglamenti to‘g‘risida”gi Uzbekiston Respublikasi Qonunining 321-moddasiga hamda “Parlament nazorati to‘g‘risida”gi Uzbekiston Respublikasi Qonunining 10-moddasiga asosan O‘zbekiston Respublikasi Oliy Majlisining Senati qaror qiladi:
 1. O‘zbekiston Respublikasi Oliy Majlisi Senatining 2021-yil 31-iyuldagi “Yoshlarga oid davlat siyosatining hududlarda amalga oshirilishi bo‘yicha reyting tizimini joriy etish to‘g‘risida”gi SQ-361-IV-sonli Qarori ijrosi yuzasidan Yoshlar ishlari agentligi direktori A. Sa’dullayevning axboroti ma’lumot uchun qabul qilinsin.
 2. O‘zbekiston Respublikasi Yoshlar ishlari agentligi (A. Sa’dullayev):
 Agentlik quyi tuzilmalari rahbarlari tomonidan reyting tizimi yuzasidan yuklatilgan vazifalarning o‘z vaqtida bajarilishi bo‘yicha mas’uliyatini oshirish, ularning xalq deputatlari mahalliy Kengashlari bilan doimiy hamkorlik olib borishlarini ta’minlash;
 ishchi organ sifatida monitoring ishlarini davom ettirish va tegishli ma’lumotlarni Oliy Majlis Senatiga muntazam taqdim etib borish;
 O‘zbekiston Respublikasi Prezidenti Administratsiyasi huzuridagi Davlat xizmatlarini rivojlantirish agentligi bilan birgalikda yoshlarga oid davlat siyosatiga taalluqli amaldagi uchta reyting tizimini chuqur tahlil qilib, ularni o‘zaro muvofiqlashtirgan holda yagona onlayn baholash tizimini joriy etish choralarini ko‘rsin.
 3. Oliy Majlis Senatining Yoshlar, madaniyat va sport masalalari qo‘mitasi (B. Sayfullayev):
 Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlarining yoshlar masalalariga mas’ul o‘rinbosarlari tomonidan yoshlarga oid davlat siyosatining hududlarda amalga oshirilishi bo‘yicha reyting tizimi borasida olib borilgan ishlar yuzasidan axborotlarini Qo‘mita majlislarida muntazam eshitib borish amaliyotini joriy etsin;
 ikki hafta muddatda Agentlik bilan birgalikda hududlardan indikatorlar asosida reyting baholashga doir yakuniy ma’lumotlarni olib, tahlil qilsin va umumlashtirish ishlarini yakuniga yetkazsin. Bunda hududlar tomonidan to‘g‘ri va ishonchli ma’lumotlarning taqdim etilishida ta’sirchan parlament nazoratini o‘rnatsin.
 4. Oliy Majlis Senatining qo‘mitalari bir hafta muddatda yoshlarga oid davlat siyosatining hududlarda amalga oshirilishi bo‘yicha indikatorlar asosida olingan reyting baholashga doir ma’lumotlarni Qo‘mita faoliyati yo‘nalishidan kelib chiqqan holda tahlil qilib, tegishli xulosalarni umumlashtirish uchun Senatning Yoshlar, madaniyat va sport masalalari qo‘mitasiga taqdim etsin.
 5. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari:
 mutasaddi vazirlik va idoralar hamda mahalliy davlat hokimiyati organlari o‘rtasida yaqindan hamkorlikni yo‘lga qo‘yish, yoshlarga oid statistik ma’lumotlarni o‘z vaqtida Senatga taqdim etish;
 reyting tizimi asosida tuman va shaharlar orasidan g‘oliblarni aniqlash hamda ularni rag‘batlantirish ishlarini yakuniga yetkazish choralarini ko‘rsin.
 6. Qoraqalpog‘iston Respublikasi Jo‘qorg‘i Kengesi, xalq deputatlari viloyatlar va Toshkent shahar Kengashlariga yoshlarga oid davlat siyosatining hududlarda amalga oshirilishi bo‘yicha reyting tizimini joriy etish yuzasidan olib borilgan ishlar to‘g‘isida mas’ullar axborotini eshitish hamda reyting baholash natijalarini sessiyalarda muhokama etish tavsiya etilsin.
 7. Mazkur Qaror ijrosini nazorat qilish Senatning Yoshlar, madaniyat va sport masalalari qo‘mitasi (B. Sayfullayev) zimmasiga yuklansin.